LV Eiropas Savienības Oficiālais Vēstnesis C 422/8

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 422/05

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

SALPICÃO DE MELGAÇO

EK Nr.: PT-PGI-0005-01012-2.7.2012.

AĢIN ( X ) ACVN ( )

1. Nosaukums

Salpicão de Melgaço

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas nosaukums (1)

Salpicão de Melgaço ir kūpināšanā nogatavināta desa, ko iegūst no cūkas neīstās filejas, filejas, ciskas un pleca.

Tai ir šādas īpašības.

Ārpuse

Pēc formas taisna, cilindriska, kastaņbrūnā krāsā, diametrs 4–8 cm, bet garums 14–22 cm. Izmantoto zarnas apvalku iegūst no cūkas resnās zarnas, kas ārpusē galos nosieta, veidojot divus mezglus, (kreisajā pusē) un ir apvērsta. Pēc desas masas iepildīšanas zarnu apvalkā iesien divus vai trīs vienkāršos mezglus.

Iekšpuse

Desas slīpgriezumā redzams, ka gaļa ir labi saistīta, tumšā un košā krāsā ar vieglu marmorējumu.

Ķīmiskās īpašības

Parametrs Vidējā vērtība Standartnovirze Maksimālā vērtība Minimālā vērtība pH 5,69 0,24 6,30 5,39 Mitrums (%) 35,95 7,13 47,94 25,70 Proteīni (%) 38,80 4,55 45,90 27,57 Tauki (%) 19,57 6,45 37,29 7,32 Hlorīdi (NaCl) (%) 2,88 0,81 4,87 1,09

Ar maņu orgāniem nosakāmās jeb organoleptiskās īpašības

Produkts ir desa ar stipru dūmojuma aromātu un raksturīgu garšu – tā ir tikai mazliet saldena, ieskābena un asa, mēreni sāļa un dūmota.

Desas konsistence ir diezgan stingra un maiga ar mērenu sulīgumu.

3.3. Izejvielas (tikai pārstrādātiem produktiem)

Salpicão de Melgaço pagatavošanai izmanto izejvielas no augstvērtīgām liemeņa daļām, proti, neīstā fileja, fileja, ciskas un pleca, kas iegūtas no Bísara tīršķirnes cūkām vai cūkām, kuras izaudzētas no tās krustojumiem ar citām cūku šķirnēm, un nokautas, kad tās sasniegušas vismaz 110 kg dzīvsvaru, bet kad to vecums nav mazāks par 32 nedēļām.

Gaļai pievieno garšvielas: ķiplokus, sīpolus, sāli, lauru lapas, vinho verde vīnu vai tamlīdzīgu balto vai sarkano vīnu, ūdeni, ķimenes, saldo un sīvo papriku.

Izmanto cūkas resnās zarnas apvalku, kas iepriekš ir mazgāts un nožuvis.

Produkts Salpicão de Melgaço jādūmo ar sausu malku bez sveķiem, kas iegūta no šādu sugu kokiem:

— ozols (Quercus),

— kazāboliņš (Cytisus spp.),

— Ibērijas baltais bērzs (Betula celtiberica),

— ērikas (Erica),

— Andalūzijas kazāboliņš (Cytisus baeticus).

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Īpaši Salpicão de Melgaço ražošanas posmi, kuriem jānoris noteiktajā ģeogrāfiskajā apgabalā, ir šādi: gaļas atlase, izgriešana, sagatavošana, garšvielu pievienošana gaļai un tās nogatavināšana; zarnu apvalka sagatavošana, piepildīšana un nosiešana; desas kūpināšana un nogatavināšana.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Marķējumā obligāti jābūt norādei “Salpicão de Melgaço – Indicação Geográfica Protegida” (Salpicão de Melgaço – aizsargāta ģeogrāfiskās izcelsmes norāde) un Salpicão de Melgaço logotipam, kura paraugs ir atveidots še turpmāk.

4. Precīza ģeogrāfiskā apgabala definīcija

Produkta Salpicão de Melgaço ražošanas ģeogrāfisko apgabalu veido Melgaço konsela ar visām tās fregesijām: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio un Vila.

5. Saikne ar ģeogrāfisko apgabalu

5.1. Ģeogrāfiskā apgabala specifika

Salpicão de Melgaço ražošanas ģeogrāfiskā apgabala specifika ir saistīta ar dabas apstākļiem apvienojumā ar augstumu virs jūras līmeņa un īpašu mikroklimatu: garas ziemas, kuru laikā minimālā temperatūra nepārsniedz 11 °C, bet attiecīgā apvidus augstums bieži vien pārsniedz 1 300 m; reģionā aug daudz tādu kokaugu kā ozols, Ibērijas baltais bērzs, kazāboliņš un daži reģiona autohtonie augi, piemēram, Andalūzijas kazāboliņš un ērikas, kuru malku izmanto produkta kūpināšanā.

Ne mazāk svarīga ir iedzīvotāju zinātība, kas pārmantota no paaudzes paaudzē, un izmantotie paņēmieni, kuri saistīti ar gadsimtiem ilgām tradīcijām lopkopībā, dzīvnieku kaušanā, cūkgaļas nogatavināšanā un uzglabāšanā ilgus laika posmus un kuru pamatā ir agrāko iedzīvotāju ģeogrāfiskā izolētība, kas bija par iemeslu šā reģionā tik pazīstamā produkta ražošanai.

5.2. Produkta specifika

Salpicão de Melgaço no citiem tās pašas kategorijas produktiem atšķiras gan ar stipru dūmojuma aromātu, saldeno, nedaudz skābeno un aso, mēreni sāļo kūpinājuma garšu, gan ar viendabīgo izskatu griezuma vietā, kad atklājas neliels marmorējums, gan ar samērā stingro un maigo konsistenci, gan arī ar mēreno sulīgumu, ko tai piešķir izmantoto gaļas gabalu cauraugušais speķis. Produkta pH ir zems, un tas izceļ un saglabā tā organoleptiskās īpašības.

Produkts atšķiras arī ar to, ka tā gatavošanā izmanto vienīgi īpašus un augstvērtīgus cūkas liemeņa izcirtņus: neīsto fileju, fileju, ciskas un pleca daļu, un ar to, ka sagatavoto masu iepilda vienīgi dabiskā (bet nekad sintētiskā) zarnu apvalkā. Specifisks šai desai ir arī nosiešanas veids – pamatmezgls ir noslēpts piepildītā zarnu apvalka iekšienē.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Melgasu (Melgaço) konselā valdošie klimatiskie apstākļi, proti, zemās temperatūras, kas novērotas ziemas periodā, ļauj apstrādāt svaigu gaļu un nogatavināt to aukstumā un dūmos; šis process ir saglabājies līdz pat mūsu dienām.

Ražošanas paņēmieni, ko tradicionāli izmanto Melgasu iedzīvotāji un kas pārmantoti no paaudzes paaudzē, ir saistīti ar vietējo zinātību tādu speķa cauraugušu gaļas gabalu atlasē, kuri vajadzīgi, lai produktam Salpicão de Melgaço piešķirtu sulīgumu un lai tam būtu raksturīgais marmorējums un viendabīgums, ko var redzēt griezuma vietā. Produkta ārējo izskatu nosaka arī gaļas sadale salīdzinoši lielos gabalos (5–18 cm), dabiskā zarnas apvalka izmantošana un desas nosiešana (desas garums ir 14–22 cm).

Raksturīgā nedaudz saldenā, asā, mēreni skābenā un sāļā garša veidojusies, izmantojot marinēšanas paņēmienu (“sorça”), ko izstrādājuši Melgasu iedzīvotāji un kas būtībā ir atbilstīga vinho verde vīna vai tamlīdzīga baltā vai sarkanā vīna, ūdens, ķiploku, sīpolu, sāls, lauru lapu, ķimeņu, saldās un/vai sīvās paprikas kombinācija ar gaļu.

Vietējo iedzīvotāju izkopta metode ir arī kūpināšana, kuras laikā Salpicão de Melgaço tiek pakļauta dūmu iedarbībai, kuri ceļas no lēni gruzdošas, sausas, nesveķainas malkas, kas rada maz liesmu un daudz dūmu. Kūpināšanas process, kas ilgst aptuveni mēnesi un piešķir desai raksturīgo stipro dūmojuma aromātu, ir atkarīgs no vietējo iedzīvotāju uzkrātajām zināšanām, kas ļauj tiem, ņemot vērā malkas žuvuma pakāpi, precīzi noteikt radušos dūmu daudzumu un brīdi, kad kūpinājuma garšas intensitāte ir sasniegusi produktam raksturīgo vēlamo līmeni.

Salpicão de Melgaço vienmēr uzskatīta par šā ģeogrāfiskā apgabala visaugstvērtīgāko un visiecienītāko desu, un tā vienmēr ir gan klientiem piedāvājamo produktu sarakstā gaļas veikalos un tirdzniecības vietās, gan arī restorānu ēdienkartēs. Turklāt ir svarīgi pieminēt, ka Salpicão de Melgaço allaž ieņem godpilnu vietu to ražotāju stendos, kuri piedalās lielākajos reģiona lauksaimniecības produktu gadatirgos.

Stiprināt Salpicão de Melgaço reputāciju ir veicinājuši gan raksti reģiona, valsts un pat starptautiskās preses izdevumos, gan arī Festa do Alvarinho e do Fumeiro svētki un Salpicão de Melgaço konkurss, ko rīko kopš 1994. gada.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.dgadr.mamaot.pt/images/docs/val/dop_igp_etg/Valor/CE_salpicao_Melgaco_IG.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Sk. 2. zemsvītras piezīmi.